Yuropiyan Yuunian - Howling Pixel\nDi Yuropiyan Yuunian (Ingglish: European Union; French: Union Europée; Panish: Union Europea; Italian: Unione Europea) a wah ikanamik-palitikal yuunian wid 28 memba stiet we lokiet praimerili ina Yuurop. Ikova wah ieria a 4,324,782 km2, wid estimietid papilieshan a uoba 508 milian. Iapariet chuu a aibrid sistim a syuupranashinal ah intagobamental disijan-mekin. Fii instityuushan a: di Yuropiyan Kongsl, di Kongsl a di Yuropiyan Yuunian, di Yuropiyan Paaliment, di Yuropiyan Komishan, di Kuot a Jostis a di Yuropiyan Yuunian, di Yuropiyan Senchral Bangk, ah di Yuropiyan Kuot a Aadita.\nAuschria a wah konchri ina westan senchral Yuurop.\nBulgieria a wah konchri ina Yuurop.\nChek Ripoblik ar Chekia a wah konchri ina senchral Yuurop. I baada Joermani, hAschria, Slovakia, ah Puolan. Ikiapital a Praag, ah di ofishal languij a Chek.\nEstuonia a wah konchri ina Yuurop.\nFinlan a wah konchri ina Yuurop.\nFrans (ofishali di French Ripoblik) a wah konchri ina westan Yuurop. Ibaada Beljiom, Logzimboerg, Joermani, Suitsalan, Itali, Spien, ah Anduora. Ikiapital a Paris, ah di ofishal languij a French.\nFrans a di laajis konchri ina di Yuropiyan Yuunian ah di sekan laajis ina di wuola Yuurop. Frans a wah mieja powa fi uoliip a senchri wid wah chrang ikanamik, kolchral, milichri, ah palitikal influens. Ina di 17t ah 18t senchri, Frans eh-kalanaiz uoliip a Naat Amoerka ; ina di 19t ah 20t senchri, Frans eh-bil di sekan laajis empaya a di era. Di empaya eh-ingkluud uoliip a Naat, Wes, ah Senchral Afrika, Soutiis Ieja, ah uoliip a di Pasifik ailandem.\nFrans a wah divelop nieshan ah ab di fif laajis ikanami bai naminal GDP. Ia di konchri we ab di muos tuoris ina di wol, ah ab rofli 82 milian farina we koh visit ebri ier.\nFrans a wan a di nieshandem we staat di Yuropiyan Yuunian ah di Yunaitid Nieshanz. Frans aalso a memba a Frangkofonii, di G8, NATO, OECD, WTO, ah di Latn Yuunian. Ia wan a di poerminent memba a di Yunaitid Nieshanz Sikioriti Kongsl ah ab di laajis nomba a nyuuklier wepan ina di wol.\nGriis, (Ingglish: Greece; Griik: Ελλάδα), ofishali di Elenik Ripoblik (Ελληνική Δημοκρατία), a wah konchri ina sodan Yuurop, sitiet pah di sodan hen a di Baalkan Peninsiula. Iab baada wid Albienia, di Ripoblik a Masiduonia ah Bulgieria tu di naat, ah Toerki tu di iis. Di Ijiyan Sii de tu di iis ah sout a mienlan Griis, wails di Ayuonian Sii de tu di wes. Buot paat a di Iistan Meditarienian biesn fiicha wuoliip a ailan, ailit ah rak ailan. Atenz a di kiapital fi Griis.\nItali (Italian Ripoblik, Italian: Repubblica Italiana) a wah nieshan we de pan di Italian peninsiula ina Sout Yuurop ah di tuu laajis ailan ina di Meditarienian Sii, Sisili ah Saadinia. Itali ab wah Alpain baada wi Frans, Suitsalan, Aschria, ah Sloviinia. San Mariino ah di Vatikan Siti de ina Itali, ah Kampioni d'Itali (Italian: Campione d'Italia) de ina Suitsalan.\nDi lan we niem Itali tide, ena di kriegl a wuoliip a Yuropian kolcha ah piipl; muos nuo a di Ruomandem, ah lieta, Itali ena di boertplies a di Yuniversiti a Renesans we taat ina Toskani ah pred aal uoba Yuurop. Itali kiapital, Ruom, ena di senta a Westan Siblizieshan.\nNou, Itali a dimkratik ripoblik, wah divelop nieshan, ah di 8t ayis kualiti a laif index rietin ina di wol. Ia aalso wan a di nieshan we faam di Yuropiyan Yuunian, ah NATO. Itali a wan a di G8 nieshan, wid di 7t laajis GDP ina di wol, memba a di Aaganizieshan fi Ikanamik Kaaparieshan ah Divelopment, WTO, Wes Yuurop Yuunian, ah Sentral Yuropiyan Inishitiv.\nKruoyesha a wah konchri ina Yuurop.\nLatvia a wah konchri ina Yuurop.\nMalta a wah konchri ina Yuurop.\nDi Nedalanz a wah rich konchri ina Westan Yuurop wid a papilieshan a 16,558,674.\nOnggari a wah konchri ina Yuurop.\nPuolan (Polska) a wah konchri ina senchral Yuurop. Ibaada Joermani, Chekia, Slovakia, di Yuukrien, Belarus, Lituyenia, ah Rosha. Ikiapital a Warsaa, ah di ofishal languij a Puolish.\nRumienia a wah konchri ina Yuurop.\nSloviinia a wah konchri ina Yuurop.\nSpien (Ingglish: Spain; Panish: España) a wah konchri we de ina di soutwes a Yuurop ina di Aibirian Peninsiula. Di kiapital a Spien, we niem Majrid, de ina di senta a di konchri. Di mienlan ab wah sout ah hiis baada wid di Meditarienian Sii exep fi wah sumaal bongjri a lan wid Jibralta; a di naat we Frans, Anduora, ah di Bie a Biskie de; ah a di naatwes ah wes we di Atlantik Uoshan ah Puotigal de. Di Panish terichridem a: Di Balierik Ailanz ina di Meditarienian, di Kianieri Ailanz ina di Atlantik aafa di Afrikan kuos, ah di tuu sitidem we de ina Naat Afrika, Meliya (Panish: Melilla) ah Siuta (Panish: Ceuta) we baada Marako. Wid wan ieria a 504,030 km², Spien a di sekan laajis konchri we de ina Wes Yuurop ah di Yuropian Yuunian afta Frans.\nSwiidn a wah Naadik konchri ina Nadan Yuurop. Di papilieshan a bout 9.2 milian piipl, ah di kiapital siti niem Stakuom.


Iibruu 11 | Bible.is\n1Wen wi chos iina Gad it mek wi shuor bout di sitn dem we wi onggl uop se wi ago get, an wi nuo se di sitn dem we wi kyaahn si, dem de de fi chuu. 2A dis mek Gad did api wid wi faada faada dem.\n3Kaaz wi chos iina Gad, wi andastan se im jos se di wod an di worl mek, so di sitn dem we wi kyan si, dem kom fram di sitn dem we wi kyaahn si. 4A kaaz Iebl chos iina Gad mek im bon wan beta sakrifais gi Gad dan Kien. A kaaz im chos iina Gad mek Gad se im api wid im, an se im a sumadi we du di rait sitn dem. An sieka di chos we im chos iina Gad, im stil a chat iivn duo im ded, kaaz wa Iebl did du stil a sen wan mesij tu wi. 5Kaaz Iinok did chos iina Gad, Gad did tek im op wich paat im de wen im did stil alaiv, so im neehn ded at aal, an nobadi kudn fain im kaa Gad did tek im op. An Gad du dat kaa im did mek Gad api sieka wa im du. 6Nou ef sumadi no chos iina Gad, dem kyaahn mek im api non at aal. Kaaz enibadi we a kom kom worship Gad afi biliiv fos se Gad de fi chuu, an dat im ago du som uol iip a gud sitn fi di wan dem we luk fi im aad aad. 7Afta Gad waan Nowa bout di sitn dem we Nowa kudn si yet, a kaaz Nowa chos iina Gad an av nof nof rispek fi im mek im lisn we Gad se an go bil wan big buot fi siev im fambili. Kaaz Nowa did chos iina Gad so, im kot aaf imself fram di piipl dem iina di worl an shuo se dem rang kaa dem no chos iina Gad. Gad se, “Nowa a sumadi we du wa rait” kaaz Nowa chos iina im.\n8Kaaz Iebriyam chos iina Gad, wen Gad kaal im, im lisn. An so im go a wan plies we im did bout fi get fram Gad, im go de iivn duo im neehn nuo a wich paat im did a go. 9An kaa im chos iina Gad im muuv go a di lan we Gad pramis im an liv de laik farina. Im liv iina tent wid Aizak an Jiekob. Gad did mek di siem pramis tu dem tu. 10Iebriyam tan de kaaz im did a luk faawod fi wan siti we Gad did jraa op an bil. Da siti de tan op pan som chrang foundieshan. 11Aal wen Siera neehn av no pikni, an did paas di taim fi av biebi, an Iebriyam did tuu uol fi gi ar non, im chos se Gad wuda kip im pramis an so Gad mek Iebriyam kuda gi ar biebi. 12Az a matarafak, fram da wan man ya, wan bag a pikni kom; pikni we nof laik di staar dem we de op iina di skai, an we plenti plenti laik san a sii, iivn duo im did so oul dat im de a griev mout.\n13Aal a dem piipl ya we ded did a chos iina Gad siem wie, aal wen dem neehn get iina dem an, di sitn we Gad did pramis. (Dem did si dem fram faar faar — lang bifuo dem apm an dem did wel api). An dem neehn fried fi se dem no kom fram ya-so — dat dem a farina pan ort. 14Piipl we se dem sitn ya, shuo se dem a luk fi wan konchri we a riili fi dem uon. 15Az a matarafak ef dem did a tingk bout di plies we dem did lef dem wuda get di chaans fi go bak de. 16Insteda dat dem did a luk fi wan beta plies — wan we de a evn. So Gad no shiem fi se im a fi dem Gad, kaaz im get wan siti redi fi dem. 17Kaaz Iebriyam did chos iina Gad wen Gad did tes im, im did redi fi sakrifais Aizak gi im. Im did get di pramis we Gad did mek wid im, an im did stil redi fi gi op im wan dege-dege bwai. 18Gad did se tu im se, “A Aizak ago mek yu av pikni pikni gu dong.” 19Iebriyam did don riizn out se, Gad kuda mek ded piipl kom bak alaiv, an iina wan wie a ded Aizak did ded an im get im bak.\n20Aizak chos iina Gad an so im bles Jiekob an Iisaa an biliiv se fi dem blesn ago kom iina di fyuucha.\n21Kaaz Jiekob chos iina Gad, wen im did a ded, im bles evri wan a Juozif pikni dem an im liin op pan im waakn tik a worship Gad.\n22Kaaz Juozif did chos iina Gad, wen im did bout fi ded im did taak bout di taim wen di Izrel piipl dem did ago kom outa Iijip, an im did tel dem bout wa dem fi du wid im badi wen im ded. 23Wen Muoziz did baan, kaaz im mada an faada chos iina Gad, dem aid im fi chrii mont kaaz dem si se di pikni did priti, an dem neehn fried a di laa we di king did mek. 24Sieka ou Muoziz chos iina Gad wen im did get big, im neehn waahn nobadi kaal im Fiera daata pikni. 25Im did prefa fi sofa wid Gad piipl dem, dan fi go av fon fi wan likl wail an miks op iina sin. 26Im did fiil se di sofarieshan we di wan we Gad sen fi siev piipl go chuu, wot muo dan aal a di rich sitn dem we de a Iijip. Im did fiil so, kaaz im yai did de pan di blesn dem we im did ago get. 27Sieka ou im chos iina Gad, im lef Iijip an neehn fried se di king maita beks. An im neehn ton bak. Im uol aan pan di Gad we nobadi kyaahn si, laik se im kuda si im. 28Kaaz im chos iina Gad im did kom bring iin di Paasuova alidie an did mek di blod springkl pan di duor dem, so di Ienjel we kom fi kil wudn kil di fos bwai pikni dem fi di izrel piipl dem. 29Kaaz di piipl dem did chos iina Gad, dem did paas chuu di Red Sii laik se a jrai lan dem a waak pan, bot wen di Iijip piipl dem did chrai fi du dat tu, di uol a dem joun aaf. 30Kaaz di piipl dem did chos iina Gad, Jeriko waal did jrap dong afta di piipl dem did maach roun it fi sevn die. 31Rieyab we did sliip wid man fi moni, shi neehn ded wen di piipl dem we neva lisn Gad did a ded aaf. Shi neehn ded kaaz shi did chos iina Gad, an wen di chrienja dem kom fi spai out di siti, shi did tek dem iina ar ous an aid dem.\n32An wa els mi fi se? Kaaz mi naa no taim fi tel unu bout Gidiyan, Barak, Samsn, Jefta, Dievid, Samwel an di prafit dem. 33Sieka ou dem chos iina Gad, dem fait waar gens konchri an win; som did inchaaj a piipl an dem ruul iina wan wie we rait iina Gad yai; an Gad gi dem wa im pramis fi gi dem tu. An kaaz dem chos iina Gad, dem shot laiyan mout so di laiyan dem no nyam dem. 34Kaaz dem chos iina Gad, dem put out faiya we a bon red; an dem get we fram dem enimi we out fi tek suod kil dem aaf. Iivn duo dem wiik, dem get chrang. An dem get big an bad iina waar an mek aami we no kom fram bout de afi ron we. 35Uman get bak dem ded fambili kaaz dem kom bak alaiv. Bot som ada wan, dem enimi did mek dem sofa bad bad, bot dem mek op dem main se dem naa go go frii. Da wie de, dem kyan kom bak alaiv an liv wan beta laif. 36So a dat apm tu som a dem kaaz dem chos iina Gad, bot yu av som ada wan — dem laaf aafa dem an tek wip biit dem. Som aal get tai op wid chien an lak op iina prizn tu. 37Dem stuon som a dem, an tek saa kot dem iina tuu an yuuz suod kil dem aaf tu. Dem piipl de we sofa so, dem waak bout iina shiip skin an guot skin, dem neehn av no moni — dem did wel puor. Piipl mek dem sofa an did taament dem. 38Dem did tuu gud fi da worl ya! Dem go bout an liv iina dezot an op iina mountn, iina kiev an uol we de iina grong. 39Di uol a dem chos iina Gad an so im did api wid dem. Bot non a dem stil neehn get di sitn dem yet we im did pramis. 40Kaaz Gad did plan fi du sitn we wie wie beta fi wi, so wi an dem kyan bi aal a wa Gad waahn wi fi bi siem taim.\nContinue to Iibruu 12 »


Matyu 28 - Holy Bible [Jamaican Bible]\nNou afta Sabat don, orli Sonde maanin, di fos die a di wiik kom, Mieri Magdaliin an di neks Mieri go fi go luk pan di tuum.\nAn aal av a sodn wan wikid wikid ortkwiek shiek op di plies kaa wan a Gad ienjel dem kom dong fram evn an kom ruol we di stuon an sidong pan it.\nIm did luk brait laka laitnin an im kluoz did wait laik sunuo.\nDi gyaadi dem did so fraitn dem a shiek iina dem buon. Dem jrap a grong an tif out laka ded dem ded.\nBot di ienjel se tu di uman dem se, “No fried; mi nuo se a Jiizas unu a luk fa, di wan we dem kil pan di kraas.\nIm no de ya, kaa Gad mek im kom bak alaiv, jos laik wa im did se. Kom luk wich paat im did a lidong.\nDen ori op an go tel im falara dem se, ‘Im ded an kom bak alaiv. Im a go a Gyalalii til unu kom. Unu wi si im de wen unu riich.’ Mi tel unu we mi did fi tel unu!’ Lisn wa mi se an du wa mi se unu fi du.”\nDi uman dem tek aaf kwik kwik! Dem fraitn an glad siem taim, an dem ron go tel Jiizas falara dem.\nBot Jiizas miit dem op an se tu dem se, “Iel!” Dem kom tu im, ben dong a grong, uol aan pan im fut an worship im.\nDen Jiizas se tu dem se, “No fried. Gwaan go tel mi breda dem se dem kyan go a Gyalalii. Dem wi si mi de.”\nSiem taim dem a go de-so, som a di gyaadi dem go iina di toun go tel di ed priis dem evriting we apm.\nAfta dat, di ed priis dem miit op wid di elda dem an kuk op wan plan. Dem gi di suoja dem wan uol iip a moni\nan se tu dem se, “A dis unu fi tel evribadi se, ‘Im falara dem kom iina di nait an kom tiif im badi wen wi weehn a sliip.’\nEf di govana ier da tuori ya, wi wi wok it out an mek shuor se unu no get iina no chobl.”\nSo dem tek di moni an du wa dem tel dem fi du. An piipl stil a taak da tuori ya mongks di Juu dem op tu tide die ya.\nSo Jiizas ilevn falara dem go a Gyalalii a di mountn we im did tel dem fi go.\nWen dem si im, dem worship im, bot som a dem neehn tuu shuor ef a im.\nDen Jiizas kom kom se tu dem se, “Gad gi mi powa uova evriting we a liv iina evn an pan ort.\nSo gwaan, yuuz fi mi powa, tiich mi mesij tu piipl evriwe, so dem kyan ton mi falara tu. An yuuz di powa we di Faada, di Bwai Pikni an di Uoli Spirit gi an baptaiz dem.\nGwaan go tiich dem fi lisn an fala aal a di ruul dem we mi gu’unu. An memba, mi no lef unu non at aal, mi de wich paat unu de til taim don.”


Kiaribiyan - Wikipidia\nDi Kiaribiyan a di riijan we kansis a di Kiaribiyan Sii, di ailandem we dede (muos a we soroun bai di sii), ah aal di kuos we sorouni. Di riijan de tu di soutiis a di Golf a Mexiko, ah Naat Amoerka, iis a Senchral Amoerka, ah tu di naat a Sout Amoerka.\nIsidong muosli pah di Kiaribiyan Pliet, ah di riijan ab muo dah 7,000 ailan, ailet, riif, ah kie. Di ailandem, we piipl kaal di Wes Indiz, jinarali faam wah ailan aak we maak aaf di iistan ah di nadan ej a di Kiaribiyan Sii. Deh kaal di ailan dem di Wes Indiz, kaa chuu wen Krixtifa Kolombos lan ya ina 1492 ih weh tingk se ih weh riich di Indiz we de ina Ieja.\nDi riijan kansis a di Antiliiz, we divaidop ina di Grieta Antiliiz we maak aaf di sii pan di naat, ah di Lesa Antiliiz pah di sout ah di iis, ah di Ba’aamaz, we az a mata a fak de ina di Atlantik Uoshan naat frah Kyuuba; ino de ina di Kiaribiyan Sii ataal. Siem wie, Gayana ina Sout Amoerka ah Biliiz ina Senchral Amoerka aidentifai az Kiaribiyan chuu simila ischri a British kalanaizieshan. Aal di edkwaataz fi di riijanal badi Kiarikom (Caricom) de a Jaajtong, Gayana.\nJiapalitikli, di Wes Indiz kansida az wah sob-riijan a Naat Amoerka, an i aaganaiz ina 27 terichri hingkluudn soh savrin stiet, uobasiiz stiet, uobasiiz dipaatment, ah dipendansi. Wantaim, som a di ailan kom tigeda ina di Wes Indiz Fedarieshan, we eh mekop frah ten a di Ingglish-taakin terichri, bot ineba laas lang. Demde taim de, di wuola di terichridem wena British kalani.\nDi riijan niem aafa di Kiarib piipl, wah etnik gruup we weh de ina di Lesa Antiliiz ah som paat a Sout Amoerka, wen di Yuropiyandem fos kom.\nDi Konchri ah Terichri ina di KiaribiyanEdit\nAntiiga ahn Baabyuuda\nBritish Vorjin Ailanz\nChrinidad ahn Tubiego\nSient Kits ahn Niivis\nSient Vinsent an di Grenidiinz\nToerx ah Kiekos\nYunaitid Stiet Vorjin Ailanz\nLast edited on 26 August 2016, at 12:56\nDi las' time da page yah change a 12:56 pon 26 August 2016.


Di Onigaid Rivenj - Global African Storybook\nDi Onigaid Rivenj\nDis a di stuori bout Hngede di Onigaid bord, an wahn krievn yong man niem Gingiile. Wan die wail Gingiile did de out a ont im ier Hngede a mek naiz. Gingiile mout staat waata az im a tingk bout oni. Im stap an lisn gud, an a sorch so til im did si di bord pan di chrii lim uova im ed. "Chitik-chitik-chitik," di likl bord a shiek op imself, wail im a flai go uova di neks chrii, an di neks wan. "Chitik-chitik-chitik," im did a kaal an a stap nou an den fi mek shuor se dat Gingiile did a fala im.\nAfta aafan-owa, dem did riich wahn big wail fig chrii. Hngede a jomp op an dong laik im mad aal bout di chrii lim dem. Den im stap pan wahn lim an kak im ed tuwaadz Gingiile laik im a se, "Siit ya! Kom nou! Wa a tek yu so lang?" Gingiile kudn si no biiz fram anda di chrii, bot im did chos Hngede.\nSo Gingiile pudong im ontin spier anda di chrii, gyada som jrai stik an kech op wahn sumaal faiya. Wen di faiya staat bon gud, im put wahn lang jrai stik inna di migl a di faiya. Di ud di nuoyn espeshali fi mek op uol iip a sumuok wen it a bon. Im staat klaim, a uol aan pan di kuul en a di stik we a sumuok wid im tiit.\nLikl afta dat im kuda ier di bizi biiz dem a boz loud. Dem did a go in an out a wahn uol inna di chrii chonk - dem aiv. Wen Gingiile riich di aiv im push di en a di stik wid di sumuok pan it inna di uol. Di biiz dem rosh kom out, mad an beks. Dem flai we bikaaz dem neva laik di sumuok - bot nat bifuor dem gi Gingiile som at sting!\nBot, Gingiile out di faiya, pik op im spier an staat waak go a im yaad, an naa pie di bord no main. Hngede baal out mad-mad, "Viktaa! Viktaa!" Gingiile stap, an luk pan di likl bord an bos out a loud laaf. "Yu waahn som oni, iihn, mi fren? Ha! Bot a mi du aal a di wok, an get aal a di sting dem. Wa mek mi shuda shier non a dis nais oni wid yu?" Den im waak aaf. Hngede did wel beks! Dis a no no wie fi chriit im! Bot im wuda av im rivenj.\nWan die bout kopl wiik afta Gingiile ier di oni kaal fram Hngede. Im memba di nais tiesin oni, an ori op an fala di bord agen. Afta im liid Gingiile schriet pan di ej a di faris, Hngede stap an res anda wahn big ambrela maka chrii. "Aaa," Gingiile tingk tu imself. "Di aiv mos de inna di chrii." Im ori op an kech wahn sumaal faiya an staat klaim, wid di lim we a sumuok inna im tiit. Hngede siddong an did a wach.\nGingiile did a klaim, an a wanda wai im no ier di yuuzhal boz. "Miebi di aiv did de diip inna di chrii," im tingk tu imself. Im jrag imself op pan anada lim. Bot insted a di aiv, im did a luk schriet inna wahn lepad fies! Lepad did wel beks kaaz ar sliip get badli distorb. Shi skwiiz ar yai dem tugeda, uopm ar mout an shuo ar big-big an wel shaap tiit dem.\nSo, wen Gingiile pikni dem ier di stuori bout Hngede dem av rispek fi di likl bord. Enitaim dem riip oni, dem mek shuor se dem lef di bigis paat a di onikuom fi di Onigaid!


2 Korintiyan 6 | Bible.is\n2 Korintiyan 6\n1So sins wi wok wid Gad, wi a beg unu, im so gud an kain tu unu, no mek it kom tu notn, no bada wies it. 2Kaaz Gad se, “Wen a did taim fi mi shuo yu gud fies, mi lisn tu yu prieya dem an ansa dem. Wen di die kom fi mi siev yu, mi elp yu.” Unu lisn mi! Nou a di taim fi Gad shuo unu gud fies. Tide a di die fi unu get siev.\n3Wi mek shuor se wi no du notn we wuda kaaz piipl fi no biliiv iina di mesij we wi a tiich. Wi no waahn nobadi fi av notn bad fi se bout di wok we wi a du. 4So insteda kaaz piipl fi ton we, wa wi du a shuo dem se wi a Gad sorvant iina evriting we wi du. Wi shuo dem se wi a Gad sorvant wen wi no gi op wen nof chobl an chraiyal an kraasiz tek wi. 5Piipl biit wi, dem fling wi iina prizn, kroud an kroud a piipl chrai kil wi aaf bot wi stil a wok. Wi a wok aal wen wi no av di chrent fi wok no muor. Nof nait wi no get no sliip an wi naa no fuud fi iit, bot wi stil a wok. 6Wi shuo se wi a Gad sorvant wen wi kip wiself kliin. Gad mek wi andastan im mesij an mek wi nuo ou im waahn wi fi liv. Wi shuo se wi a Gad sorvant wen wi kain tu piipl, an tek taim wid dem an no kwik fi get beks ar grombl grombl. Wi mek di Uoli Spirit elp wi fi du wi wok, wi no du it pan wi uon. Wi shuo se wi a Gad sorvant wen wi shuo piipl lov, no mata uu dem bi ar we dem du, wi aalwiez shuo dem lov. 7Wi onggl tiich di chuut an Gad powa a wok iina wi. An siem laik ou suoja yuuz di wepan iina dem lef an fi protek demself an di wan iina dem rait an fi fait di piipl dem we a kom gens dem a siem so di gud we wi du wi fait an protek wi fram evriting we wuda kom gens wi. 8Som piipl big wi op ada piipl chrai fi put wi dong. Som piipl rispek wi ada piipl chrai fi shiem wi. Som piipl se wi a laiyad bot wi aalwiez tel di chuut. 9Som piipl no nuo wi bot som piipl nuo wi. Som piipl tingk wi a ded bot luk wi stil a liv. Dem ponish wi an mek wi sofa bot wi no ded. 10Wi aalwiez api iivn wen wi a sofa. An iivn duo wi puo wi a mek nof piipl rich. Mi no miin se wi elp dem mek moni, dem rich kaaz dem biliiv iina Gad an kaaz a wa im ago gi dem wen dem biliiv. A siem so wid wi, it komiin laik se wi naa notn bot wi riili av evriting kaaz wi biliiv iina Gad.\n11Unu we iina Korint wi aalwiez chriet wid unu; wi aalwiez tel unu di chuut wi no aid notn fram unu. An wi lov unu wid evriting we de iina wi aat. 12Wi naa uol bak wi lov fi unu bot unu a uol bak fi unu lov fi wi. 13So fi bi fier, mi a aks unu, sins wi stil lov unu, lov wi bak. Mi a taak tu unu laik se unu a mi uona pikni dem, lov wi wid evriting we de iina unu aat.\n14No jain op jain op wid piipl we no biliiv iina Jiizas. Kaaz wa sumadi we a liv rait av fi du wid sumadi we a diil wid bier wikidnis? Ar ou lait an daak fi shier spies? 15Krais Jiizas an Belaiyar kyan grii bout notn? Sumadi we biliiv iina Krais Jiizas an sumadi we no biliiv iina im kyan grii bout notn? 16Faalz gad kyan de iina Gad choch? Unu badi a di ous fi di Gad we kyaahn ded. Gad imself se: “Mi wi liv iina dem aat an mi wi waak wid dem. Mi wi bi dem Gad an dem ago bi mi piipl.” 17Di Laad se tu, “Kom fram mongks di piipl dem we no biliiv iina mi, mek shuor se piipl kyan si se unu an dem difrant. No av notn fi du wid no kaina sin, an mi wi uopm mi an dem tu unu. 18Mi wi bi unu faada, an unu wi bi mi bwai an gyal pikni dem.” Dat a wa di Laad we muor powaful dan evri an eniting se.\nContinue to 2 Korintiyan 7 »


Aks 3 | Bible.is\n1Wan die Piita an Jan did a go op a Gad ous. A did chrii aklak iina di die, di taim wen piipl miit fi prie. 2A di giet fi Gad ous, di giet we dem kaal Giet Byuutiful, yu did av wan man we did kripl fram im baan. Evridie dem wuda put im a di giet fi beg sopm fram di piipl dem we a go iina di yaad we Gad ous de. 3Wen di bega man si Piita an Jan bout fi go iin, im beg dem som moni. 4Piita an Jan luk chriet pan im an Piita se tu im, “Luk pan wi!” 5So di kripl man faasn im yai dem pan dem kaaz im fiil shuor se dem did ago gi im som moni.\n6Den Piita se tu im, “Mi no av no moni at aal kyan gi yu. Bot wa mi av mi ago gi yu. Iina Jiizas Krais niem, di wan wa kom fram Nazaret, git op an waak. 7Den Piita uol im rait an an elp im fi get op. Siem taim di man fut dem get chrang. 8Im jomp rait op an staat waak. Den im go wid dem iina di yaad we Gad ous de, a waak, an a jomp op an dong an a priez Gad. 9Wen di piipl dem si im a waak an a priez Gad, 10dem si se a di siem bega man we yuus tu de a di giet a Gad ous, di giet we niem Giet Byuutiful. Dem did so shak dem kudn biliiv we apm tu im.\n11Wen dem riich di plies we dem kaal Salaman Puoch, dat a wan waak wie we av wan ous tap uova it, di man did stil a uol aan pan Piita an Jan. Aal a di piipl dem di shak. Dem ron tugeda go we Piita an Jan an di man did de. 12Wen Piita si dem, im se tu dem se, “Aal a unu Izrel piipl, wa unu shak so fa? Wa unu tan op a luk pan wi so fa? Unu tingk a chuu wi powaful ar chuu wi gud iina Gad yai mek we mek da man ya waak? 13Di Gad fi Iebriyam, Aizak, an Jiekob, di Gad fi wi faada faada dem, im big op an gi nof rispek tu im sorvant Jiizas. A da siem Jiizas de unu gi op, an ton unu bak pan im infronta Pailat, iivn duo Pailat did mek op im main fi let im go. 14Iivn duo Jiizas aalwiez sorv Gad an du we rait, unu ton unu bak pan im an aks fi dem le'go wan mordara insteda im. 15Unu kil di wan we gi piipl riil laif, bot Gad mek im kom bak alaiv. An wi si aal a dat wid wi uona yai. 16A Jiizas powa mek da kripl man ya get beta. So wa unu si apm tide, onggl apm kaaz wi biliiv iina Jiizas. Unu kyan si fi unuself se a Jiizas powa mek im beta.\n17“Nou mi breda an sista, mi nuo se unu an unu liida dem neva nuo wa unu did a du. 18Bot lang bifuo it apm, Gad tel im prafit dem se di wan we im wuda sen fi siev piipl wuda sofa, an a siem so im mek it apm. 19So ton we fram unu sin, beg Gad paadn an kom bak tu im, so dat im wi tek we unu sin dem. 20Unu fi du dat so di Laad Gad wi sen wan taim fi unu spirit res an get chrang, an im wi sen Krais Jiizas kom tu unu, Jiizas we im pik fi siev piipl. 21Jiizas afi tan a evn til di taim kom fi Gad mek evriting nyuu. A dat Gad mek im prafit dem tel piipl fram wie bak wen. 22Kaaz Muoziz did se, ‘Di Laad, fu'unu Gad, ago riez op wan prafit laik mi. Da prafit de ago bi fi unu, an im ago kom fram mongks unu uona piipl. Unu mos lisn an du evriting we im se. 23Gad ago ton im bak pan enibadi we no lisn an we no du we da prafit de se, an dem naa go bi paat a im piipl no muor.’\n24An aal a di prafit dem, fram Samwel kom dong, taak bout di sitn dem we a apm iina dem taim ya lang bifuo dem apm. 25Unu a di prafit dem pikni, an Gad did mek wan pramis tu unu faada faada dem an da pramis de a fi unu. Im tel Iebriyam se, ‘Mi ago yuuz fi yu pikni dem fi bles aal a di piipl dem pan ort.’ 26So wen Gad riez op Jiizas im sorvant, im sen im kom a unu fos fi bles unu. Im bles unu wen im kaaz unu fi ton we fram unu wikidnis.\nContinue to Aks 4 »


Dialecto Creole- Glosario\nAckshan weh evry bady gat fih go bifuore dih publick autoriti dem fih expres weh dem tink bout mattas riliete wid dem powars.\nRaiht af petishan iina uan gineral intres.\nAckshan weh everibady gat fih go bifuore dih publick autoriti dem fih ricliem uan risoklushan fan uan solushan prisentid weh afeck dih colectiv intres dem ann dis kian bii foumuliet verbalii or writn, in rispecful wiey buot kiesis.\nRaiht af petishan iina uan partikiola intres.\nAckshan weh everibady gat fih go bifuore dih publick autoriti dem fih ricliem uan risoklushan fan uan solushan prisentid weh afeck dih partikiola intres dem ann dis kian bii foumuliet verbalii or writn, in rispecful wiey buot kiesis.\nAckshan fih riviil tuh dih autoriti dem uan irregiola candack fan dih publick sorvant or fan dih partikiola dem toh whuum dih provishan af uan publick sorvis weh atrybuiet.\nUan nuotis weh dih citizens gih tuu dih autoriti dem bout uan unjostifay suspenshan or uan puor performans fah uan publick sorvis.\nFakulty weh dih piopl gat fih formuliete cansultieshan ann obtien too dih informieshan bout dih ackshan iin gineral, derivd fah dih fulfilment af dih funshan dem atribuiet too dih entiti dem ann dih difrent dependensis.\nFakulty weh dih piopl gat fih rikuest an obtien ackses too dih informieshan on dih updiet derivd fan dih fulfilment af dih funshan dem atribuiet too dih entiti dem ann dih difrent dependensis.\nDah uan propuosal dat dem prisent fih influens or impruv uan pruoces weh dih objek riliet wid dih provishan fan uan sirvis or dih fulfilment fan uan publik funshan.


Filipiyan 2 | Bible.is\n1Krais Jiizas mek unu chrang, kaaz unu an im kluos. Im lov unu, so unu no afi wori bout notn. Unu an im Uoli Spirit a wan. Wen wan a unu a sofa di uol a unu fiil it. An unu kain tu unu wan aneda. 2So mi beg unu mek mi aat wel api: lov unu wan aneda iina di siem wie an kom tugeda an biliiv di siem sitn. Aal a unu fi waahn di siem sitn an unu fi wok tugeda fi di siem riizn. 3So no du notn jos so unu kyan get wa unu waahn. An no shuo aaf fi chrai mek piipl tingk unu impuotant ar beta dan nobadi. Wa unu fi du a ombl unuself an chriit wan aneda beta dan ou unu wuda chriit unuself. 4An unu no fi luk out onggl fi unuself wan, bot unu fi kier bout unu breda an sista dem tu.\n5Unu si siem laik ou Krais Jiizas tan, a siem so unu fi tan tu, an unu fi tingk jos laik ou im tingk: 6Iina evri wie im did aalwiez tan laik Gad, bot im neva tingk se im did afi eng aan pan dat. 7Insteda dat, im gi op evriting laik se im a neehn nobadi, an im kom dong a ort kom sorv laik wan sliev an kom mongks wi laik wan naamal sumadi. 8An wen im du dat, im ombl imself an du aal we Faada Gad did waahn im fi du — im aal gi op im laif pan di kraas. 9Kaaz a we im du, Faada Gad tek im op a evn an put im iina di tap-a-tap pozishan an gi im wan speshal niem we biga dan evri ada niem. 10Faada Gad du dat so evribadi iina evn, an pan ort an anda di ort wi afi go dong pan dem nii kaaz a di niem Jiizas, 11an so dat evribadi wi afi go taak wid dem uona mout mek piipl ier, se “Jiizas Krais a fi dem Laad.” An wen dem se dat, Faada Gad wi get big op an nof rispek.\n12So mi gud fren, unu si siem laik ou unu aalwiez du we Gad waahn unu fi du, no onggl wen mi de de wid unu bot wos laik ou mi no de de, gwaan du di sitn dem we wi mek piipl si se Gad siev unu an unu av nof rispek fi im iina evriting we unu a du. 13Unu kyan liv da wie de, kaaz a Gad a wok iina unu laif. A Gad mek unu waahn fi du di sitn dem we im waahn unu fi du. An a im gi unu di chrent fi du dem tu. An wen unu du dem, it mek im wel api.\n14Du we unu afi du an no bada grombl grombl an aagyu bout wa unu fi du. 15Da wie de, nobadi kyaahn paint no fingga pan unu, kaaz unu a Gad pikini we a liv kliin an naa miks op iina di torbl sitn dem we di piipl we a liv iina da taim ya a du. Nuo! Unu a shain laik wan brait lait iina di worl. 16Unu fi tel di piipl dem Gad mesij — Gad mesij bout ou dem kyan get di laif we mek dem liv fi eva an eva. Unu fi du dat, so dat wen Krais Jiizas kom bak a ort, mi wi kyan buos bout unu se mi neehn ron ar wok so aad mongks unu fi notn. 17Bot iivn ef dem kil mi an jrien out mi blod laik wain we dem chuo pan sakrifais gi Gad, kaaz unu biliiv iina im an a sorv im, mi wi api. Ye! Mi an unu ago api tugeda. 18A siem so unu fi api. Unu fi api wid mi tu.\n19Mi prie se wi Laad Jiizas wi lou mi fi sen Timoti tu unu suun, so dat dem kyan kom bak an tel mi ou unu a du, an so dat mi no afi wori bout notn. 20Kaaz mi no av nobadi els laik im we riili kier bout unu an ou unu du. 21Kaaz evribadi els onggl a luk out fi demself. Dem no bizniz bout notn we Jiizas Krais kier bout. 22Bot unu wel nuo se di wie ou Timoti liv shuo se im riili wok gud fi chuu, kaaz siem laik ou wan faada an im bwai pikni wok wid dem wan aneda, a siem so im wok kluos wid mi fi pred di Gud Nyuuz. 23So mi plan fi sen im tu unu afta mi fain out ef dem ago let mi outa prizn. 24Bot mi chos di Laad se dem suun frii mi, so mi kyan kom luk fi unu tu.\n25Bot mi tingk se mi riili afi go sen bak Epafrodaitos kom a unu. Im a mi breda an di tuu a wi wok tugeda an im tan op chrang wid mi laik wan suoja. A im unu did sen fi tek kier a aal wa mi did niid. 26Im wel waahn si aal a unu, an im a lang fi kom uom tu, kaaz im nuo se unu did ier se im did sik. 27An im riili did sik fi chuu. Likl muos im ded, bot Gad tek piti pan im. An a no im wan Gad tek piti pan. Im tek piti pan mi tu, kaaz im neehn waahn mi fi av chobl pan tap a chobl. 28So mi wel waahn sen im bak tu unu, so dat wen unu si im unu wi api an mi wi no afi a wori op miself. 29So wen im kom, tek im iin an chriit im gud laik wan a di Laad piipl dem, an gi im di kaina rispek we piipl laik im fi get. 30Kaaz im aalmuos ded sieka wa im did a du fi Krais Jiizas. Iivn duo im nuo se im kuda ded, im du fi mi di sitn dem we unu kudn du.\nContinue to Filipiyan 3 »


Matyu 11 | Bible.is\n1Wen Jiizas don tel im twelv falara dem wa fi du, im lef de-so an staat tiich an priich iina dem toun.\n2Nou wen Jan de iina prizn an ier bout di sitn dem we Krais Jiizas did a du. Jan sen som a im falara dem 3fi aks Jiizas, “A yu a di wan wi shudaana luk fa? Ar wi fi luk fi sumadi els?”\n4Jiizas ansa dem se, “Go tel Jan wa unu ier an wa unu si: 5Di blain kyan si nou; kripl piipl a waak; piipl we av siknis we mek dem skin fasi-fasi, dem skin kom bak gud gud, def piipl a ier nou, ded a kom bak alaiv, an di gud nyuuz a priich tu puo piipl. 6Gad bles di piipl dem we no tap chos iina mi jos kaa mi no gwaan ou dem tingk di wan we dem a wiet pan fi gwaan.”\n7Az Jan falara dem a lef so, Jiizas staat taak tu di kroud bout Jan. Im se, “Wa kaina sumadi unu did go out iina di dezot fi si? Sumadi we kyaahn mek op im main laik taal graas we di briiz a bluo dis ya wie an dat de wie? 8Ef a no dat, den a wa unu go out de fi si? Wan man we jres op jres op iina fansi kluoz? Luk ya no, piipl we at out iina fansi kluoz liv iina palis. 9So a wa unu go out de fi si? Wan prafit? Ye, mi a tel unu, an im a muo dan wan prafit tu. 10A Jan it a taak bout wen it rait dong se: “‘Luk, mi wi sen mi mesinja fi gwaan til yu kom, im ago get piipl redi fi yu.’ 11Mek mi tel unu dis, Jan di Baptis biga dan enibadi we eva baan fram wan uman. Bot iivn di luowis sumadi iina Gad kindom, biga dan im.” 12Fram Jan a priich til nou, wikid piipl a chrai fait gens Gad kindom an powaful piipl chrai fi fuos an tek it uova. 13Kaaz aal a di prafit dem, an Muoziz Laa tu, did taak bout wa ago apm rait op tu Jan taim. 14An ef unu redi fi tek we mi a se, den ier we mi a se, Jan a Ilaija, di prafit unu a wiet fa. 15Enibadi we av iez — beta lisn gud!\n16“Di piipl we a liv iina dem taim ya, a we dem komiin laik? Dem komiin laik pikni we a sidong iina di maakit an a ala tu dem wan aneda, 17“‘Wi plie di fluut fu'unu, an unu no daans: wi sing wan finaral sang, an unu no baal.’ 18Kaaz Jan di Baptis neva kom a nyam an a jringk, bot dem se, ‘Diiman iina im.’ 19Di Man we Gad Pik kom a nyam an a jringk, an dem se, ‘Luk ya, da man ya krievn an im a jongkad. Fi im fren dem a taks kalekta an sina!’ Di piipl we fala di rait wie pruuv se Gad waiz an im wie rait.”\n20Den Jiizas staat kos out di siti dem wich paat im did du muos a im mirikl dem, kaa dem neehn ton we fram dem sin an beg Gad paadn. 21Im se, “Chobl fi yu, Korazin! Chobl fi yu Betsieda! Ef di piipl dem we liv iina Taiya an Saidan did si di mirikl dem we unu si mi du mongks unu, dem wuda sari fi dem rang an chienj dem wiez lang taim. Dem wuda put ashiz pan demself an wier krokos bag fi shuo se dem miin it. 22Bot ier we mi a se, mi naa lai: it ago iiziya fi Taiya an Saidan pan jojment die dan fi unu. 23Aal laka yu Kyaporniyom, yu tingk se Gad ago lif yu op go a evn an ana yu? Nuo, im ago fling yu dong a el. Kaaz di mirikl we unu si mi du, ef a Sadam mi did go du dem mirikl de, it wuda stil de bout tide die ya. 24Bot ier we mi a se, it ago iiziya fi Sadam pan jojment die dan fi yu!”\n25Da taim de, Jiizas se, “Faada, a yu ron evriting iina evn an pan ort, mi priez yu. Mi priez yu kaa yu aid dem sitn ya fram piipl we tingk se dem brait an av nof sens, bot yu shuo lili pikni dem. 26Yes Faada, a dat yu did api fi du.\n27“Mi Faada gi mi evriting. A onggl di Faada wan riili nuo di Bwai Pikni. An nobadi no riili nuo di Faada, onggl di Bwai Pikni wan an enibadi els we di pikni waahn fi mek nuo di Faada.\n28“Aal a unu we taiyad an bordn dong unu kom tu mi an mi wi mek unu get fi res. 29Jos laka ou di kou tek di wudn yuok pan dem shuolda, a so unu fi tek op di sitn dem we mi tel unu fi du, an tek iin wa mi a tiich, kaa mi wi tek taim wid unu, an mi riili ombl, an unu wi get fi res unu suol. 30Kaaz di sitn dem we mi a tel unu fi du, dem iizi an di luod we mi de gi unu — lait.\nContinue to Matyu 12 »


Revilieshan 8 - Holy Bible [Jamaican Bible]\n8:1 8:2 8:3 8:4 8:5 8:6 8:7 8:8 8:9 8:10 8:11 8:12\nWen di Biebi Shiip brok chring nomba sevn, yu kudn ier a soun iina evn fi bout aaf owa siek-a ou di plies kwaiyat.\nWen mi luk mi si sevn ienjel we tan op infronta Gad an sumadi did gi dem sevn chompit.\nDen mi si wan neda ienjel wid wan guol pan iina im an we av wan anggl. Im kom tan op infronta di alta an sumadi gi im wan uol iip a swiit spais fi bon mek sakrifais. Im did fi put it wid Gad piipl dem prieya an bon it pan di guol alta we de infronta di chuon.\nDi sumuok fram di spais we dem bon, miks op wid Gad piipl dem prieya, go op tu Gad fram di ienjel an.\nDen di ienjel tek di guol pan we uol di swiit spais we dem bon, ful it op wid faiya fram di alta, an fling it pan di ort. An som torbl tonda ruol, an laitnin flash, an di ort shiek op.\nAfta dat, di sevn ienjel dem we av di sevn chompit dem get redi fi bluo dem.\nDi fos ienjel bluo im chompit, an iel an faiya miks op wid blod get fling dong fram di skai pan di ort an wan outa di chrii paat a di ort get bon op. Wan outa evri chrii a di chrii dem we did a gruo an aal a di griin graas get bon op tu.\nWen di sekan ienjel bluo fi im chompit, sitn laik wan big mountn we kech a faiya get fling dong iina di sii. An ef yu plit op di sii iina chrii paat, wan outa di chrii paat dem did ton iina blod.\nAn wan outa evri chrii sitn we did liv iina di sii ded aaf, an wan outa evri chrii ship we did de pan di sii get mash op.\nWen di tord ienjel bluo fi im chompit, wan big staar we did a bon laik faiya jrap fram di skai. An ef yu plit op di riva waata dem an di spring waata dem iina chrii paat, di staar did jrap pan wan paat a dem.\nDi staar did niem wormwud. So wan outa chrii paat a di waata did ton bita. So it did kil aaf uol iip a piipl we did jringk it.\nWen di fuot ienjel bluo fi im chompit, sitn lik di son, an di muun an di staar dem. An ef yu plit dem op iina chrii paat, wan paat a dem ton daak. An ef yu plit op di die an di nait dem iina chrii paat, wan paat a dem neehn av no lait.


Revilieshan 2 | Bible.is\n1An den di man we mi did si se tu mi se, “Rait dong da mesij ya sen go gi di liida fi di choch we iina Efisos. Tel im se: Dis a wa di wan we uol di sevn staar dem iina im rait an, an we waak mongks di guol sitn fi uol kyanggl av fi se: 2“Mi nuo evriting bout unu. Mi nuo aal wa unu go chuu kaaz unu biliiv iina mi, an ou unu tan op chrang an no gi op wen chobl tek unu. Mi nuo se unu kyaahn tek di wikid piipl dem. Unu tes di wan dem we taak bout se dem a apasl wen dem a no no apasl, an fain out se dem a uol laiyad. 3Unu tan op chrang an no gi op wen chobl tek unu, an unu go chuu nof sofarieshan sieka ou unu biliiv iina mi. An unu aalwiez fala mi, unu neva get taiyad an gi op.\n4“Bot mi stil av sitn gens unu: unu no lov unu wan aneda di wie unu yuus tu wen unu did fos biliiv iina mi. 5So memba ou far unu jrap bak fram di lov unu yuuz tu av fi wan aneda. Ton we fram unu sin an staat du di rait sitn dem we unu yuuz tu du wen unu did jos get siev. Ef unu no du dat, mi ago kom tek we unu guol sitn we unu yuuz fi uol kyanggl fram we it de. 6Bot unu av wan gud sitn bout unu: siem laik ou mi iet di sitn dem we di Nikolieshan piipl dem a du, a siem wie unu iet dem tu.\n7Aal uu kyan ier beta lisn we di Uoli Spirit a se tu di choch dem. Enibadi we biit di devl an no gi iin tu di sitn dem we im waahn dem fi du, mi ago gi dem di rait fi iit fram di chrii we gi laif, we iina Gad gyaadn we de a evn.\n8“Rait da leta ya go gi di liida fi di choch we iina Simorna an tel im se: Di Laad Gad se: A mi ron tingz. A mi mek evriting, an a mi ago mek evriting don. Mi a di wan we alaiv, di wan we de bout fram wie bak wen, an di wan we ago kom bak a ort.” 9Mi nuo bout aal a unu sofarieshan an ou unu puor — bot unu riili rich. An di piipl dem we se dem a Juu bot dem a no Juu, mi nuo ou dem a tel aal saat a lai an a chat bad bout unu. Dem a wan gruup a piipl we bilang tu Sietan. 10No fried a di sitn dem wa unu bout fi sofa. Mi a tel unu, di devl ago fling som a unu iina prizn fi tes unu. An unu ago sofa fi ten die. Bot unu fi tan op chrang an chos mi siem wie, iivn ef dem mek op dem main fi kil unu. Kaaz siem laik ou wan rona get wan medal wen im win wan ries, mi wi gu'unu laif fi fu'unu praiz.\n11‘Aal uu kyan ier beta lisn we di Uoli Spirit a se tu di choch dem. Enibadi we biit di devl an no gi iin tu di sitn dem wa im waahn dem fi du, wen Gad kom bak fi joj di worl im naa go sen dem fi ded.’”\n12“Rait da leta ya sen go gi di liida fi di choch we iina Porgamom an tel im se: Di wan we av di suod we di tuu said dem wel shaap se fi tel im se, 13‘Mi nuo we unu liv. Unu liv we Sietan av im chuon bot unu stil biliiv iina mi. Unu neva ton we fram di chuut, iivn iina di taim wen dem kil mi sorvant, Antipas, iina di toun we Sietan ruul.\n14Bot mi stil av sopm gens unu. Unu av som piipl iina unu choch we a fala wa Bielam tiich. Bielam did tiich Bielak ou fi chrik di Izrelait dem fi mek dem sin. Im chrik dem mek dem nyam fuud we did bon pan alta gi faalz gad, an mek dem sliip wid ada piipl ozban an waif. 15An unu av som piipl mongks unu we a fala wa di Nikolieshan dem tiich. 16Dem fi ton we fram dem sin, shuo se dem sari fi di rang we dem du an beg Gad paadn! Ef unu no du dat, mi ago kom tu unu suun an waar gens dem wid di suod we kom outa mi mout.\n17Aal uu av iez fi ier beta lisn gud we di Uoli Spirit a se tu di choch dem. Enibadi we biit di devl an no gi'iin tu di sitn dem we im waahn dem fi du, mi ago gi dem som a di fuud we niem mana we sumadi did aid. An mi ago gi dem wan wait stuon tu wid wan nyuu niem rait pan it. Onggl di sumadi we get da stuon de ago andastan wa rait pan it.\n18“Rait da leta ya sen go gi di liida a di choch we iina Taiyataira. Tel im se: Faada Gad Bwai Pikni, di wan uufa yai dem shain brait laik wan faiya we a bliez, uufa fut dem shain brait laik branz we dem bon iina faiya fi get out aal wa no fi iina it an we dem rob til it shain shain, im se, 19“Mi nuo ou unu liv: unu lov wan aneda, tan op chrang fi wa unu biliiv, sorv wan aneda, an tan op chrang an no gi op wen unu did a go chuu nof chobl an kraasiz. Mata a fak, sins lietli unu a du nof muo dan wa unu yuus tu du wen unu did jos get siev.\n20Bot mi stil av sitn gens unu. Unu put op wid da uman de, Jezibel, we kaal arself wan prafit. Shi yuuz di sitn dem we shi a tiich fi chrik mi sorvant dem fi tek paat iina seks sin an fi nyam fuud we dem tek bon sakrifais gi faalz gad. 21Mi gi ar taim fi chienj ar wiez an fi shuo se shi sari fi di rang we shi a du, bot shi aad-iez an no waahn gi op ar seks sin dem. 22So mi ago lik ar wid torbl siknis an mek ar sofa. An aal uu sliip wid ar we a no ar ozban, ef dem no ton we fram ar wikidnis an shuo se dem sari fi wa dem du, mi ago lik dem wid torbl sofarieshan tu. 23Mi ago kil aaf ar falara dem. Den aal a di choch dem wi fain out se a mi a di wan we sorch out evribadi main an aat. An fi aal we unu a du, mi ago pie unu bak wa unu fi get. 24Nou dis a wa mi a tel di res a unu we de a Taiyataira, unu we naa fala di laiyad sitn dem we Jezibel a tiich an we no nuo notn bout wa dem kaal di siikrit sitn dem we Sietan shuo dem — mi naa put no muo presha pan unu. 25Mi onggl waahn unu fi eng aan pan wa unu av til mi kom.\n26Enibadi we biit di devl an no gi iin tu di sitn dem we im waahn dem fi du, an gwaan du we mi waahn dem fi du til di en a di worl, mi ago gi dem powa fi ruul uova di piipl dem we liv iina di ada konchri dem 27Di wie ou im ago ruul dem aad, im naa go tek no piti pan dem. Im ago brok op aal uu go gens im iina piis piis siem laik ou sumadi tek piisa aiyan paip an brok op wan klie pat.\n28An siem laik ou mi get di rait fi ruul fram mi Faada, mi ago gi dem powa fi ruul. Mi ago gi dem di staar we shain brait wen die a lait fi shuo se dem a wina. 29Aal uu kyan ier beta lisn gud we di Uoli Spirit a se tu di choch dem.”\nContinue to Revilieshan 3 »